কিন্তু শাহনাজের দেবর-সম্পর্কীয় খসরুকেই কি দূরে রাখা যায়? ঐ যে বোহেমিয়ান যুবকটি, শিমুলের সঙ্গে যার একটি সম্পর্ক ছিল, তার বিয়ের ব্যাপারে শাহনাজের বেঁকে বসাটাও কম ধাঁধাজাল বোনে না। পূর্ববৎ ধারণা বদলে গিয়ে পাঠকমনে তাই উঁকি দেয় নতুন দ্বৈধ। দেয়ারই কথা। কেননা এ কথাগুলো যে সে-কথাই বলতে চায়, ‘ব্যাপারটা এমনই দাঁড়াল–শাহনাজই এ বিয়েটা হতে দিল না। হতে দিল না মানে, সে এ বিয়ের ব্যাপারে শক্ত হয়ে দাঁড়াল। এ নিয়ে অবশ্য স্পষ্ট করে কেউ কিছু বলল না, খসরু তো নয়ই, মাহমুদও না, এমনকি শিমুলও শুধু অভিমানের চোখ নিয়ে ফিরে গেল, কিছু বলল না। সে অবশ্য আরো পরে এ বাসায় আরেকবার এসেছিল। দুপুরের দিকে। সাড়াশব্দহীন নিথর এক দুপুরের দিকে। অদ্ভুত চোখে শাহনাজের সঙ্গে কিছু কথা বলেছিল। তবে, ওসব পরে। হ্যাঁ, পরে।’